宫词一百首
作者：王建
朝代：唐

蓬莱正殿压金鳌，红日初生碧海涛。
闲着五门遥北望，柘黄新帕御床高。
殿前传点各依班，召对西来八诏蛮。
上得青花龙尾道，侧身偷觑正南山。
龙烟日暖紫曈曈，宣政门当玉殿风。
五刻阁前卿相出，下帘声在半天中。
白玉窗前起草臣，樱桃初赤赐尝新。
殿头传语金阶远，只进词来谢圣人。
内人对御迭花笺，绣坐移来玉案边。
红蜡烛前呈草本，平明舁出阁门宣。
千牛仗下放朝初，玉案傍边立起居。
每日进来金凤纸，殿头无事不多书。
延英引对碧衣郎，江砚宣毫各别床。
天子下帘亲考试，宫人手裏过茶汤。
未明开着九重关，金画黄龙五色幡。
直到银台排仗合，圣人三殿对西番。
少年天子重边功，亲到凌烟画阁中。
教觅勋臣写图本，长将殿裏作屏风。
丹凤楼门把火开，五云金辂下天来。
阶前走马人宣尉，天子南郊一宿回。
楼前立仗看宣赦，万岁声长拜舞齐。
日照彩盘高百尺，飞仙争上取金鸡。
集贤殿裏图书满，点勘头边御印同。
真迹进来依数字，别收锁在玉函中。
秘殿清斋刻漏长，紫微宫女夜焚香。
拜陵日近公卿发，卤簿分头入太常。
新调白马怕鞭声，供奉骑来绕殿行。
为报诸王侵早入，隔门催进打球名。
对御难争第一筹，殿前不打背身球。
内人唱好龟兹急，天子鞘回过玉楼。
新衫一样殿头黄，银带排方獭尾长。
总把玉鞭骑御马，绿鬃红额麝香香。
罗衫叶叶绣重重，金凤银鹅各一丛。
每遍舞时分两向，太平万岁字当中。
鱼藻宫中锁翠娥，先皇行处不曾过。
如今池底休铺锦，菱角鸡头积渐多。
殿前明日中和节，连夜琼林散舞衣。
传报所司分蜡烛，监开金锁放人归。
五更三点索金车，尽放宫人出看花。
仗下一时催立马，殿头先报内园家。
城东北面望云楼，半下珠帘半上钩。
骑马行人长远过，恐防天子在楼头。
射生宫女宿红妆，把得新弓各自张。
临上马时齐赐酒，男儿跪拜谢君王。
新秋白兔大于拳，红耳霜毛趁草眠。
天子不教人射杀，玉鞭遮到马蹄前。
内鹰笼脱解红绦，斗胜争飞出手高。
直上碧云还却下，一双金爪掬花毛。
竞渡船头掉采旗，两边溅水湿罗衣。
池东争向池西岸，先到先书上字归。
灯前飞入玉阶虫，未卧常闻半夜钟。
看着中元斋日到，自盘金线绣真容。
红灯睡裏唤春云，云上三更直宿分。
金砌雨来行步滑，两人抬起隐花裙。
一时起立吹箫管，得宠人来满殿迎。
整顿衣裳皆着却，舞头当拍第三声。
琵琶先抹六么头，小管丁宁侧调愁。
半夜美人双唱起，一声声出凤凰楼。
春池日暖少风波，花裏牵船水上歌。
遥索剑南新样锦，东宫先钓得鱼多。
十三初学擘箜篌，弟子名中被点留。
昨日教坊新进入，并房宫女与梳头。
红蛮杆拨贴胸前，移坐当头近御筵。
用力独弹金殿响，凤凰飞下四条弦。
春风吹雨洒旗竿，得出深宫不怕寒。
夸道自家能走马，团中横过觅人看。
粟金腰带象牙锥，散插红翎玉突枝。
旋猎一边还引马，归来鸡兔绕鞍垂。
云驳花骢各试行，一般毛色一般缨。
殿前来往重骑过，欲得君王别赐名。
每夜停灯熨御衣，银熏笼底火霏霏。
遥听帐裏君王觉，上直钟声始得归。
因吃樱桃病放归，三年着破旧罗衣。
内中人识从来去，结得金花上贵妃。
欲迎天子看花去，下得金阶却悔行。
恐见失恩人旧院，回来忆着五弦声。
往来旧院不堪修，近敕宣徽别起楼。
闻有美人新进入，六宫未见一时愁。
自夸歌舞胜诸人，恨未承恩出内频。
连夜宫中修别院，地衣帘额一时新。
闷来无处可思量，旋下金阶旋忆床。
收得山丹红蕊粉，镜前洗却麝香黄。
蜂须蝉翅薄松松，浮动搔头似有风。
一度出时抛一遍，金条零落满函中。
合暗报来门锁了，夜深应别唤笙歌。
房房下着珠帘睡，月过金阶白露多。
御厨不食索时新，每见花开即苦春。
白日卧多娇似病，隔帘教唤女医人。
丛丛洗手绕金盆，旋拭红巾入殿门。
众裏遥抛新摘子，在前收得便承恩。
御池水色春来好，处处分流白玉渠。
密奏君王知入月，唤人相伴洗裙裾。
移来女乐部头边，新赐花檀木五弦。
缏得红罗手帕子，中心细画一双蝉。
新晴草色绿温暾，山雪初消渐出浑。
今日踏青归校晚，传声留着望春门。
两楼相换珠帘额，中尉明朝设内家。
一样金盘五千面，红酥点出牡丹花。
尽送春来出内家，记巡传把一枝花。
散时各自烧红烛，相逐行归不上车。
家常爱着旧衣裳，空插红梳不作妆。
忽地下阶裙带解，非时应得见君王。
别敕教歌不出房，一声一遍奏君王。
再三博士留残拍，索向宣徽作彻章。
行中第一争先舞，博士傍边亦被欺。
忽觉管弦偷破拍，急翻罗袖不教知。
私缝黄帔舍钗梳，欲得金仙观裏居。
近被君王知识字，收来案上检文书。
月冷江清近猎时，玉阶金瓦雪澌澌。
浴堂门外抄名入，公主家人谢面脂。
未承恩泽一家愁，乍到宫中忆外头。
求守管弦声款逐，侧商调裏唱伊州。
东风泼火雨新休，舁尽春泥扫雪沟。
走马犊车当御路，汉阳宫主进鸡球。
风帘水阁压芙蓉，四面钩栏在水中。
避热不归金殿宿，秋河织女夜妆红。
圣人生日明朝是，私地教人属内监。
自写金花红榜子，前头先进凤凰衫。
避暑昭阳不掷卢，井边含水喷鸦雏。
内中数日无呼唤，拓得滕王蛱蝶图。
内宴初秋入二更，殿前灯火一天明。
中宫传旨音声散，诸院门开触处行。
玉蝉金雀三层插，翠髻高丛绿鬓虚。
舞处春风吹落地，归来别赐一头梳。
树叶初成鸟护窠，石榴花裏笑声多。
众中遗却金钗子，拾得从他要赎么。
小殿初成粉未干，贵妃姊妹自来看。
为逢好日先移入，续向街西索牡丹。
内人相续报花开，准拟君王便看来。
逢着五弦琴绣袋，宜春院裏按歌回。
巡吹慢遍不相和，暗数看谁曲校多。
明日梨花园裏见，先须逐得内家歌。
黄金合裏盛红雪，重结香罗四出花。
一一傍边书敕字，中官送与大臣家。
未明东上阁门开，排仗声从后殿来。
阿监两边相对立，遥闻索马一时回。
宫人早起笑相呼，不识阶前扫地夫。
乞与金钱争借问，外头还似此间无。
小随阿姊学吹笙，见好君王赐与名。
夜拂玉床朝把镜，黄金殿外不教行。
日高殿裏有香烟，万岁声长动九天。
妃子院中初降诞，内人争乞洗儿钱。
宫花不共外花同，正月长生一半红。
供御樱桃看守别，直无鸦鹊到园中。
殿前铺设两边楼，寒食宫人步打球。
一半走来争跪拜，上棚先谢得头筹。
太仪前日暖房来，嘱向朝阳乞药栽。
敕赐一窠红踯躅，谢恩未了奏花开。
御前新赐紫罗襦，步步金阶上软舆。
宫局总来为喜乐，院中新拜内尚书。
鹦鹉谁教转舌关，内人手裏养来奸。
语多更觉承恩泽，数对君王忆陇山。
分朋闲坐赌樱桃，收却投壶玉腕劳。
各把沈香双陆子，局中斗累阿谁高。
禁寺红楼内裏通，笙歌引驾夹城东。
裹头宫监堂前立，手把牙鞘竹弹弓。
春风院院落花堆，金锁生衣掣不开。
更筑歌台起妆殿，明朝先进画图来。
舞来汗湿罗衣彻，楼上人扶下玉梯。
归到院中重洗面，金花盆裏泼银泥。
宿妆残粉未明天，总立昭阳花树边。
寒食内人长白打，库中先散与金钱。
众中偏得君王笑，偷把金箱笔砚开。
书破红蛮隔子上，旋推当直美人来。
教遍宫娥唱遍词，暗中头白没人知。
楼中日日歌声好，不问从初学阿谁。
青楼小妇砑裙长，总被抄名入教坊。
春设殿前多队舞，朋头各自请衣裳。
水中芹叶土中花，拾得还将避众家。
总待别人般数尽，袖中拈出郁金芽。
玉箫改调筝移柱，催换红罗绣舞筵。
未戴柘枝花帽子，两行宫监在帘前。
窗窗户户院相当，总有珠帘玳瑁床。
虽道君王不来宿，帐中长是炷牙香。
雨入珠帘满殿凉，避风新出玉盆汤。
内人恐要秋衣着，不住熏笼换好香。
金吾除夜进傩名，画袴朱衣四队行。
院院烧灯如白日，沈香火底坐吹笙。
树头树底觅残红，一片西飞一片东。
自是桃花贪结子，错教人恨五更风。
金殿当头紫阁重，仙人掌上玉芙蓉。
太平天子朝迎日，五色云车驾六龙。
鸳鸯瓦上瞥然声，昼寝宫娥梦裏惊。
元是我王金弹子，海棠花下打流莺。
忽地金舆向月陂，内人接着便相随。
却回龙武军前过，当处教开卧鸭池。
画作天河刻作牛，玉梭金镊采桥头。
每年宫裏穿针夜，敕赐诸亲乞巧楼。
春来睡困不梳头，懒逐君王苑北游。
暂向玉花阶上坐，簸钱赢得两三筹。
步行送入长门裏，不许来辞旧院花。
只恐他时身到此，乞恩求赦放还家。
缣罗不着索轻容，对面教人染退红。
衫子成来一遍出，明朝半片在园中。
弹棋玉指两参差，背局临虚斗着危。
先打角头红子落，上三金字半边垂。
后宫宫女无多少，尽向园中笑一团。
舞蝶落花相觅着，春风共语亦应难。
宛转黄金白柄长，青荷叶子画鸳鸯。
把来不是呈新样，欲进微风到御床。
供御香方加减频，水沈山麝每回新。
内中不许相传出，已被医家写与人。
药童食后送云浆，高殿无风扇少凉。
每到日中重掠鬓，衩衣骑马绕宫廊。